Source: https://hornyzemplin.korzar.sme.sk/c/20775903/urbarnici-vzali-spat-zalobu-na-mesto-v-kauze-sninske-rybniky.html
Timestamp: 2019-01-17 22:04:54+00:00

Document:
Urbárnici vzali späť žalobu na mesto v kauze Sninské rybníky - hornyzemplin.korzar.sme.sk
Urbárnici vzali späť žalobu na mesto v kauze Sninské rybníky
Pokladajú to za ústretové gesto. Mesto je pripravené rokovať a dohodnúť sa.
8. mar 2018 o 0:00 Jana Otriová
Sninské rybníky.(Zdroj: md)
HUMENNÉ/SNINA. V stredu ráno sa mali na Okresnom súde v Humennom po prvýkrát stretnúť zástupcovia Lesopoľnohospodárskej urbárskej spoločnosti (LPUS) a mesta Snina.
Súd mal rozhodnúť, či je nájomná zmluva medzi urbárnikmi a mestom platná.
Pojednávanie trvalo len pár minút. Žalobca totiž späťvzal žalobu a žiadal konanie zastaviť. Na súd neprišiel.
Urbárnici verzus mesto
Mesto Snina postavilo v Rekreačnej oblasti Rybníky biokúpalisko a bazény prevádzkuje už sedem rokov.
Prečítajte si tiež: Spor o Sninské rybníky je zrejme na konci
Lesopoľnohospodárskej urbárskej spoločnosti na základe zmluvy platí za prenájom pozemkov ročne 10 000 eur.
Urbárnikom sa to však zdá málo. Ich nespokojnosť s nízkym nájomným vyvrcholila začiatkom minulého roka.
Spoločnosť sa obrátila na súd o určenie neplatnosti nájomnej zmluvy a vydanie neodkladného opatrenia, aby súd zakázal mestu Snina nakladať s rekreačnou oblasťou Sninské rybníky.
Okresný súd v Humennom návrh na neodkladné opatrenie zamietol a minuloročnú sezónu na Rybníkoch prevádzkovalo mesto.
Do svojho majetku ale neinvestovalo, hoci malo v rozpočte na to vyčlenených 100 000 eur.
Paľovčík: Musíme sa dohodnúť
Ján Paľovčík. (zdroj: Jana Otriová)
Vedúceho právneho oddelenia na Mestskom úrade v Snine Jána Paľovčíka späťvzatie žaloby neprekvapilo.
„Zástupca urbariátu dal podnet na okresnú prokuratúru, kde napadol zmluvu aj z dôvodu, že nebola prerokovaná v mestskom zastupiteľstve. Prokuratúra potvrdila, že primátor neporušil žiadne zákony. Asi to zavážilo, že žalobca vzal žalobu v celom rozsahu späť,“ povedal po opustení pojednávacej miestnosti.
Pozemky urbariátu v RO Rybníky, tzv. ležoviská, má mesto v dlhodobom nájme do roku 2030.
Napadnutá zmluva bola podpísaná v roku 2010, pôvodná je z roku 2006. Bazény a technológia sú vlastníctvom mesta.
„Jedno bez druhého nemôže fungovať. Mesto malo vždy záujem, aby boli Rybníky v prevádzke. Musíme sa dohodnúť,“ zdôraznil.
Rôzne alternatívy
Obe strany postupne kládli na spoločný rokovací stôl rôzne alternatívy.
Prečítajte si tiež: Kauza Sninské rybníky: Urbárnici sa obrátili na súd
Od zvýšenia nájomného, cez vytvorenie spoločného podniku, odkúpenie prenajatých pozemkov až po odpredaj mestského majetku za cenu určenú znalcom.
Vlani na jeseň mesto prišlo s návrhom prenajať urbárnikom majetok mesta na Rybníkoch za 10 000 eur ročne.
„Alternatívou k tejto možnosti bol prenájom majetku mesta aj za jedno euro ročne. Nejde nám o nič iné, len aby Rybníky fungovali,“ zopakoval Paľovčík.
Rozpor však vyvolala otázka investícií. „Kto bude znášať prípadné investície? Mesto? Oni by Rybníky prevádzkovali a brali úžitky z nájmu a my by sme investovali? To nemá logiku,“ povedal.
Obe strany sú teraz podľa neho na bode nula. „Musíme si sadnúť za rokovací stôl a rokovať ako rovnocenní partneri. Všetko je stále v hre,“ uzavrel.
Dodal, že mesto sa na tohtoročnú sezónu pripravuje.
Právna zástupkyňa: Urobili sme gesto
Právna zástupkyňa LPUS Martina Tekeliová považuje späťvzatie žaloby za gesto z ich strany.
Prečítajte si tiež: Predbežné opatrenia na Sninských rybníkoch súd zamietol
„Mesto Snina a jeho predstavitelia opakovane poukazovali na existujúcu žalobu ako prekážku priateľského doriešenia vzťahu, urobili sme toto gesto späťvzatia žaloby a očakávame, že mesto splní to, k čomu sa zaviazalo,“ povedala.
Dodala však, že urbár stále trvá na svojom názore, že nájomná zmluva je neplatná a chce dosiahnuť zrušenie prevádzkovania RO Rybníky mestom Snina.
Členovia urbáru na valnom zhromaždení poverili vedenie, aby vzťah vyriešilo.
„Aby urbárnici mohli poberať zo svojho majetku spravodlivé výnosy a nie almužnu zo strany mesta v podobe nájomného,“ povedala Tekeliová.
„Urbár situáciu vníma tak, že sme už len posledný krok od priateľskej dohody s mestom Snina vo veci vysporiadania tohto traumatizujúceho vzťahu,“ zdôraznila právna zástupkyňa.

References: Súd 
 súd 
 súd 
 súd 
 súd 
 súd

 súd